**แนวทางการวิเคราะห์ผลสำเร็จการดำเนินงานโครงการตามแผนปฏิบัติการ**

**ประจำปีงบประมาณ พ.ศ. 2559**

การประเมินผลโครงการ หมายถึง กระบวนการที่มุ่งแสวงหาคำตอบว่านโยบาย/ แผนงาน/ โครงการบรรลุตามวัตถุประสงค์และเป้าหมายที่กำหนดไว้หรือไม่ เพียงใด โดยมีมาตรฐานและเครื่องมือในการวัดที่เที่ยงตรงและเชื่อถือได้ทั้งเชิงปริมาณและคุณภาพ โดยมีแนวทางการประเมินผลการดำเนินงาน ดังนี้

**1. ด้านบริบท/สภาวะแวดล้อม (Context** **Evaluation)**

เพื่อศึกษาปัจจัยพื้นฐานที่นำไปสู่การพัฒนาเป้าหมายโครงการ ได้แก่ บริบทของสภาพแวดล้อม นโยบาย วิสัยทัศน์ ปัญหา แหล่งทุน สภาพความผันผวนทางด้านสังคม เศรษฐกิจ วัฒนธรรม และการเมือง ตลอดจนแนวโน้มการก่อตัวของปัญหาที่อาจจะเป็นอุปสรรคต่อการดำเนินโครงการ หรือเป็นการประเมินก่อนการดำเนินโครงการ เพื่อพิจารณาหลักการและเหตุผล ความจำเป็นที่ต้องดำเนินโครงการ ประเด็นปัญหา และความเหมาะสมของเป้าหมายโครงการ ความสอดคล้องของวัตถุประสงค์กับตัวชี้วัด

**2. ด้านปัจจัยนำเข้า (Input** Evaluation**)**

เพื่อค้นหาประสิทธิภาพขององค์ประกอบที่นำมาเป็นปัจจัยนำเข้า อาจจำแนกเป็น บุคคล สิ่งอำนวยความสะดวก ทรัพยากร เครื่องมือ วัสดุอุปกรณ์ ศักยภาพการบริหารงาน เป็นต้น เป็นการประเมินเพื่อพิจารณาความเหมาะสม ความเพียงพอของทรัพยากรที่จะใช้ในการดำเนินโครงการ ตลอดจนเทคโนโลยีและแผนของการดำเนินงาน นอกจากนี้ การประเมินด้านนี้จะต้องครอบคลุมเรื่อง Man Money Material Method Marketing และ Management โดยจะต้องดูทั้งในด้านคุณภาพและปริมาณงาน

**3. ด้านกระบวนการ (Process** **Evaluation)**

เป็นการประเมินเพื่อหาข้อบกพร่องของการดำเนินโครงการ เพื่อทำการแก้ไขให้สอดคล้องกับข้อบกพร่องนั้น ๆ หาข้อมูลประกอบการตัดสินใจที่จะสั่งการเพื่อการพัฒนางานต่าง ๆ และบันทึกภาวะของเหตุการณ์นั้น ๆ ที่เกิดขึ้นไว้เป็นหลักฐานนอกจากนี้ ยังสามารถประเมินความก้าวหน้าของโครงการ ตรวจสอบการทำงานในแต่ละกิจกรรม และการบริหารกิจกรรม รวมไปถึงวิธีการถ่ายทอดแผนงาน/โครงการไปสู่ผู้ปฏิบัติการ โดยคำนึงถึงคุณภาพและปริมาณในระยะเวลาที่กำหนด รวมถึงการใช้ทรัพยากรและเงื่อนไขต่าง ๆ ในแต่ละกิจกรรม ตลอดจนประเมินความคิดเห็นของผู้ให้และผู้รับบริการมีความพอใจมากน้อยเพียงใด

**4. ด้านผลผลิต (Product** **Evaluation)**

เป็นการตรวจสอบประสิทธิผลของโครงการ โดยเฉพาะความสอดคล้องระหว่างวัตถุประสงค์กับผลลัพธ์ที่ได้แล้วนำเกณฑ์ที่กำหนดไว้ไปตัดสินใจ เกณฑ์มาตรฐานนั้นอาจกำหนดขึ้นเองหรืออาศัยเกณฑ์ที่บุคคลหรือหน่วยงานกำหนดไว้ก็ได้ ผลผลิตเปรียบเทียบกับเป้าหมายมีความก้าวหน้าอย่างไร บรรลุวัตถุประสงค์ไปแล้วหรือกำลังจะบรรลุ ทั้งนี้ เพื่อวัดและแปลความหมายของความสำเร็จของโครงการ รวมทั้งผลกระทบในด้านต่าง ๆ

---------------------------------